钦定古今图书集成/明伦汇编/官常典/第388卷 > 尚野
## 钦定古今图书集成/明伦汇编/官常典/第388卷 > 尚野

按《元史》本传：“野字文蔚，其先保定人，徙满城。野幼颖
异，祖母刘厚资之，使就学。至元十八年，以处士征为
国史院编修官。二十年，兼兴文署丞。出为汝州判官，
廉介有为，宪司屡荐之。二十八年，迁南阳县尹。初至
官，狱讼充斥，野裁决无留滞，涉旬遂无事。改怀孟河
渠副使。会遣使问民疾苦，野建言水利有成法，宜隶”
有司，不宜复置河渠官。事闻于朝，河渠官遂罢。大德
六年，迁国子助教。诸生入宿卫者，岁从幸上都。丞相
哈剌哈孙始命野分学于上都，以教诸生，仍铸印给
之。上都分学自野始。俄陞国子博士。诲人先经学而
后文艺。每谓诸生曰：“学未有得，徒事华藻。若持钱买
水，所取有限。能自凿井及泉而汲之，不可胜用矣。”时
学舍未备，野密请御史台，乞出帑藏所积，大建学舍，
以广教育。仁宗在东宫，野为太子，文学多所裨益。时
从宾客姚燧、谕德萧𣂏入见，帝为加礼。至大元年，除
国子司业。近臣奏分国学西序为大都路学，帝已可
其奏，野谓国学、府学混居，不合礼制，事遂寝。四年，拜
翰林直学士、知制诰同修国史。诏野赴吏部试，用荫
补官，野多所优假。或病其太宽，野曰：“今初设此法，冀
将来者习《诗》《书》、知礼义耳，非必责效目前也。”众乃服。
皇庆元年，升翰林侍讲学士。延祐元年，改集贤侍讲
学士，兼国子祭酒。二年夏，移疾归，满城四方来学者
益众。六年，卒于家，年七十六。赠通奉大夫、太常礼仪
院使、护军，追封上党郡公，谥文懿。野性开敏，志趣正
大，事继母以孝闻，文辞典雅，一本于理。子师易，蕲州
路总管府判官；师简，中奉大夫、奎章阁侍书学士、同
知经筵事。